อภิสิทธิ์ ลงพื้นที่มาบตาพุดสางฟังปัญหา
นายกฯลงพื้นที่มาบตาพุด วันนี้ พร้อมรับฟังปัญหา ยันรัฐบาลพร้อมแจงนักลงทุนต่างชาติ
16 ม.ค. 2553

นายกฯลงพื้นที่มาบตาพุด วันนี้ พร้อมรับฟังปัญหา ยันรัฐบาลพร้อมแจงนักลงทุนต่างชาติ
นายอภิสิทธิ์ เวชชาชีวะ นายกรัฐมนตรี เปิดเผยถึงกรณีทูตญี่ปุ่นแสดงความเป็นห่วงปัญหามาบตาพุด ว่า ในการประชุมคณะรัฐมนตรีสัปดาห์หน้า นายชาญชัย ชัยรุ่งเรือง รมว.อุตสาหกรรม ได้เชิญผู้แทนจากองค์การส่งเสริมการค้าต่างประเทศของญี่ปุ่น (เจโทร) เข้าร่วมหารือ โดยรัฐบาลยินดีอธิบายและชี้แจงขั้นตอนทางเทคนิค ซึ่งจำเป็นต้องสร้างความเข้าใจในขั้นตอนการดำเนินงาน โดยขณะนี้การแก้ไขปัญหาเสร็จสมบูรณ์แล้ว และเริ่มมีภาคเอกชนเข้าสู่กระบวนการดังกล่าว ซึ่งคาดว่าการแก้ไขปัญหาจะมีความชัดเจนขึ้นเป็นลำดับ โดยต้องเน้นย้ำกระบวนการที่เพิ่งยุติไป เมื่อวันที่ 12 มกราคม ที่ผ่านมา ซึ่งเป็นขั้นตอนสุดท้ายที่เกี่ยวข้องกับระเบียบและกฎหมาย
 ด้านนายสรยุทธ เพ็ชรตระกูล ผู้ช่วยรัฐมนตรีว่าการกระทรวงอุตสาหกรรม กล่าวว่า ในวันนี้นายกรัฐมนตรีจะลงพื้นที่มาบตาพุดเพื่อรับฟังปัญหาที่กำลังเกิดขึ้น
อย่างไรก็ตาม การระงับโครงการลงทุนในมาบตาพุด เริ่มส่งผลถึงการจ้างงานแล้ว โดยมีกระแสข่าวว่า บริษัท ชิโน-ไทย จำกัด(มหาชน) ประกาศเลิกจ้างแรงงาน 600 คน ซึ่งกลุ่มแรงงานที่ถูกเลิกจ้าง อาจจะมาขอเข้าพบนายกรัฐมนตรี เพื่อขอความเป็นธรรม โดยกระทรวงอุตสาหกรรมกำลังประสานงานในเรื่องดังกล่าว และคาดว่าอาจมีชุมชนที่ได้รับผลกระทบรอพบนายกรัฐมนตรีเพื่อชี้แจงปัญหาด้วย